**ZAKON O AKVAKULTURI**

OSNOVNE ODREDBE

**Predmet**

Član 1

Ovim Zakonom se uređuje način i uslovi obavljanja djelatnosti akvakulture, utvrđuju se nacionalni ciljevi razvoja akvakulture, nadležna tijela za sprovođenje inspekcijskog nadzora, podrške u akvakulturi, uslovi za stavljanje na tržište proizvoda akvakulture, kao i druga pitanja značajna za akvakulturu.

**Značenje izraza**

Član 2

Pojedini izrazi upotrijebljeni u ovom zakonu imaju sljedeća značenja:

1. ***Akvakultura*** je uzgoj ili oplemenjivanje vodenih organizama korišćenjem tehnika koje su predviđene za povećanje proizvodnje vodenih organizama preko prirodnog kapaciteta okruženja, gdje organizmi ostaju u vlasništvu pravnog lica ili preduzetnika tokom svih faza uzgoja i proizvodnje uključujući i fazu izlova;
2. ***Divlje vrste*** su vrste i podvrste vodenih organizama koje nijesu nastale pod uticajem čovjeka kao posljedica vještačkog odabira ili genetske modifikacije nasljednog materijala tehnikama moderne biotehnologije određene posebnim propisima o zaštiti prirode;
3. ***Karantin*** je postupak kojim se vodeni organizmi i svi organizmi koji su sa njima povezani mogu držati u potpunoj izolaciji od životne sredine;
4. ***Karantinski objekat*** je objekat u kojem se vodeni organizmi i svi organizmi koji su sa njima povezani mogu držati u potpunoj izolaciji od životne sredine;
5. ***Kopnene vode*** su stajaće i tekuće vode na površini zemlje i sve podzemne vode na kopnenoj strani od linije od koje se mjeri širina teritorijalnih voda određene posebnim propisom o vodama;
6. ***Lokalno neprisutna vrsta*** je vrsta ili podvrsta vodenog organizma koja zbog biogeografskih razloga nije lokalno prisutna u određenom dijelu područja njene prirodne rasprostranjenosti;
7. ***Neciljana vrsta*** je svaka vrsta ili podvrsta vodenog organizma koja bi mogla štetiti vodenoj sredini, a koja se slučajno prenosi zajedno sa vodenim organizmom koji se unosi ili prenosi, ne uključujući organizme uzročnike bolesti čije je praćenje i suzbijanje uređeno posebnim propisom o veterinarstvu;
8. ***Nerutinsko premiještanje*** je svako premiještanje vodenih organizama koje ne ispunjava kriterijume za rutinsko premiještanje;
9. ***Otvoreni objekat*** ***akvakulture*** je objekat u kojem se djelatnost akvakulture obavlja u vodenoj sredini koja nije odvojena od prirodne vodene sredine branom koja sprječava bježanje uzgajanih jedinki ili bioloških materijala koji su sposobni preživjeti i dalje se razmnožavati;
10. ***Eksperimentalno puštanje*** je unošenje stranih vrsta ili prenos lokalno neprisutnih vrsta u ograničenom obimu kako bi se ocijenile ekološke interakcije sa autohtonim vrstama i staništima, i na taj način ispitale pretpostavke analize opasnosti;
11. ***Premiještanje*** je unošenje i/ili prenos vodenog organizma;
12. ***Prenos*** je postupak kojim se lokalno neprisutna vrsta namjerno premiješta unutar područja njene prirodne rasprostranjenosti u svrhu korišćenja u akvakulturi u dijelu tog područja u kojem ranije nije postojala zbog biogeografskih razloga;
13. ***Prioritetna vrsta*** je vrsta vodenog organizma koja je ugrožena i za čije očuvanje je odgovorna država, zbog veličine njihove rasprostranjenosti u prirodi, u skladu sa pravilima međunarodnog prava i potvrđenim međunarodnim ugovorima
14. ***Ribnjak*** je dio zemljišta ograđen zaprekama i/ili nasipima na kojem se vodeni nivo reguliše hidro objektima (vodno-tehničkim uređajima) i koji predstavlja proizvodno-tehnološku cjelinu, a služi uzgoju vodenih organizama;
15. ***Rutinsko premještanje*** je premještanje vodenih organizama iz nekog izvora pri kojem postoji nizak stepen opasnosti od prijenosa neciljanih vrsta i koji zbog karakteristika vodenih organizama i/ili metode akvakulture koja će se koristiti, nema štetnih uticaja na životnu sredinu;
16. ***Strana (alohtona)*** vrsta je:
	1. vrsta ili podvrsta vodenog organizma koja se javlja izvan poznatog područja svoje prirodne rasprostranjenosti i područja mogućeg prirodnog širenja;
	2. poliploidni organizmi i veštački stvorene hibridne vrste bez obzira na područje njihove prirodne rasprostranjenosti ili mogućnost širenja;
17. ***Stok*** je morski biološki resurs koji se javlja na određenom području upravljanja;
18. ***Unošenje*** je postupak kojim se strana vrsta namjerno premiješta u okolinu van područja njene prirodne rasprostranjenosti u svrhu njenog korišćenja u akvakulturi;
19. ***Uobičajeno korišćene strane i lokalno neprisutne vrsta*** su vrste vodenih organizama koje se bez ikakvih štetnih učinaka koriste u akvakulturi već dulje vremena (s obzirom na njihov životni ciklus) i čiji se unos i prijenos mogu obavljati bez istodobnog premještanja potencijalno štetnih neciljanih vrsta
20. ***Uzgajalište*** je tehnološka cjelina koja se može sastojati od mrijestilišta, ribnjaka, uzgojnih instalacija i drugih objekata koji se koriste za uzgoj vodenih organizama;
21. ***Uzgojne instalacije*** su uređaji i/ili građevine koje se koriste za uzgoj vodenih organizama i koje po jedinici korisne uzgojne površine ili volumena ostvaruju varijabilne prinose;
22. ***Vodeni organizmi*** su organizmi koji žive u vodi, uključujući sve djelove njihovog razvoja, koji su sposobne preživjeti i dalje se razmnožavati;
23. ***Zatvoreni objekat akvakulture*** je objekat na kopnu:
24. u kojem se djelatnost akvakulture obavlja u vodenom medijumu, koji uključuje recirkulaciju vode kao i ispuštanja, i koji ni na koji način nije u dodiru sa otvorenim vodama prije pregleda i filtriranja ili procjeđivanja i obrade, radi sprječavanja ispuštanja čvrstog otpada u vodenu okolinu, kao i bijega uzgajanih jedinki i neciljanih vrsta koje su sposobne preživjeti i dalje se razmnožavati,
25. koji sprječava gubitak uzgajanih jedinki ili neciljanih vrsta kao i drugih bioloških materijala, uključujući patogene materije, koji može biti uzrokovan činiocima poput predatora (npr. ptica) i poplava (npr. nakon primjerene procjene mjerodavnih tijela, objekat mora biti smješten na sigurnu udaljenost od otvorenih voda),
26. koji na razuman način sprječava gubitak uzgajanih jedinki ili neciljanih vrsta, kao i drugih bioloških materija, uključujući patogene materije, koji može biti uzrokovan krađom ili vandalizmom, i
27. koji osigurava odgovarajuće zbrinjavanje uginulih organizama.

**Upotreba rodno osjetljivog jezika**

Član 3

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Primjena zakona**

Član 4

Akvakulturom mogu da se bave samo privredna društva i preduzetnici koji ispunjavaju uslove utvrđene ovim zakonom.

Ovaj zakon se, u dijelu mjera podrške u akvakulturi i prikupljanju podataka u akvakulturi, primjenjuje na sva privredna društva i preduzetnike iz stava 1 ovog člana, kao i na učesnike u procesu prerade i stavljanja na tržište proizvoda akvakulture.

Odredbe ovog zakona ne odnose se na uzgoj ukrasnih vodenih organizama.

**Nacionalni strateški plan razvoja akvakulture**

Član 5

Vlada Crne Gore, na predlog ministarstva nadležnog za poslove akvakulture (u daljem tekstu: Ministarstvo), donosi Nacionalni strateški plan razvoja akvakulture (u daljem tekstu: Nacionalni plan akvakulture), kao srednjoročni akt strateškog planiranja iz područja akvakulture.

Nacionalni plan akvakulture izrađuje se u skladu sa propisom kojim se uređuje područje strateškog planiranja i upravljanja razvojem Crne Gore.

Nacionalni plan akvakulture ima sljedeće ciljeve:

* + 1. administrativno pojednostavljenje, posebno vezano za procjene i studije uticaja, kao i za dozvole;
		2. razumnu sigurnost za subjekte u akvakulturi u vezi sa pristupom vodama i prostoru;
		3. utvrditi indikatore za ekonomsku i socijalnu održivost, kao i održivost životne sredine;
		4. ocjenu mogućih prekograničnih uticaja, posebno na morske biološke resurse i morske ekosisteme na susjedne države;
		5. stvaranje bolje povezanosti između nacionalnih istraživačkih programa i saradnje između privrede i naučne zajednice;
		6. promovisanje konkurentne prednosti održive, visokokvalitetne hrane;
		7. promovisanje praksi u akvakulturi i istraživanja sa ciljem jačanja pozitivnih uticaja na životnu sredinu i riblje resurse, kao i smanjivanje negativnih uticaja, uključujući smanjenje pritiska na riblje stokove koji se koriste za proizvodnju hrane za životinje i povećanje efikasnosti resursa.

Osim ciljeva iz stava 3 ovog člana, Nacionalni plan akvakulture naročito sadrži dugoročne pravce, prioritete, mjere, potrebna finansijska sredstva i rokove za njihovo izvršenje, kao i obaveze preuzete iz međunarodnih sporazuma.

Nacionalni plan akvakulture donosi se na period od najmanje sedam godina sa mogućnošću revizije tokom tog perioda na osnovu naučnog savjeta ili uslijed promijenjenih okolnosti.

NADLEŽNA TIJELA I INSTITUCIONALNA PODRŠKA

**Nadležna tijela**

Član 6

Nadležno tijelo za sprovođenje ovog zakona je Ministarstvo.

**Savjetodavno tijelo**

Član 7

Radi praćenja stanja i razvoja akvakulture i pružanja stručne pomoći u postupku donošenja odluka i pripremi propisa u oblasti akvakulture, kao i o drugim pitanjima koja se tiču primjene ovog zakona, osniva se savjetodavno tijelo za akvakulturu (u daljem tekstu: savjetodavno tijelo).

Savjetodavno tijelo osniva se odlukom Vlade Crne Gore.

Savjetodavno tijelo ima predsjednika i 10 članova koje, na predlog Ministarstva, imenuje Vlada.

Članovi savjetodavnog tijela imenuju se na period od četiri godine.

Članovi savjetodavnog tijela imenuju se iz reda: istaknutih naučnih i stručnih lica iz oblasti akvakulture, privrede i finansija, organa državne uprave, jedinica lokalne samouprave, nevladinih organizacija iz oblasti akvakulture i zaštite životne sredine, organizacija proizvođača iz oblasti akvakulture, u skladu sa aktom o osnivanju savjetodavnog tijela.

Rad savjetodavnog tijela je javan.

Stručne i administrativno-tehničke poslove za potrebe savjetodavnog tijela obavlja Ministarstvo.

Savjetodavno tijelo podnosi Vladi godišnji izvještaj o svom radu.

Kriterije za imenovanje članova stručnog tijela propisuje Ministarstvo.

**Odbor za strane i lokalno neprisutne vrste u akvakulturi**

Član 8

Ministarstvo osniva Odborza strane i lokalno neprisutne vrste u akvakulturi (u daljem tekstu: Odbor)kao tijelo koje pruža stručnu pomoć i daje mišljenje Ministarstvu u postupcima odobravanja korišćenja stranih i lokalno neprisutnih vrsta u akvakulturi u skladu sa članom 17 i 19 ovog zakona.

U Odbor iz stava 1 ovog člana Ministarstvo imenuje članove iz područja akvakulture, zaštite prirode, veterinarstva i drugih područja i detaljnije propisuje njihove zadatke.

Kriterijume za izbor članova Odbora propisuje Ministarstvo.

Odbor iz stava 1 ovog člana ima najmanje pet članova koji se imenuju na rok od četiri godine.

Ministarstvo može imenovati i više članova ali broj uvijek treba biti neparan.

**Naučno-istraživački rad u oblasti akvakulture**

Član 9

Naučno-istraživački rad u oblasti akvakulture mogu da obavljaju domaće i strane naučne ustanove, koje ispunjavaju uslove propisane posebnim zakonom, na osnovu odobrenja Ministarstva.

Naučno-istraživački rad iz stava 1 ovog člana može se obavljati samo na registrovanim uzgajalištima u skladu sa članom 13 ovog zakona.

Odobrenje iz st. 1 i 2 ovog člana izdaje se na osnovu podnijetog zahtjeva.

Zahtjev iz stava 3 ovog člana sadrži:

1. rezime naučno-istraživačkog projekta;
2. skicu lokacije sa ukupnom površinom uzgajališta na kojem će se obavljati naučno-istraživački rad;
3. vremenski period u kojem će se obavljati naučno istraživanje;
4. spisak lica koja će obavljati naučna istraživanja;
5. tehničko-tehnološke postupke koji će se vršiti tokom obavljanja istraživanja;
6. ugovor sa nosiocem dozvole za obavljanje akvakulture o korišćenju dijela uzgajališta.

U slučaju naučno-istraživačkog rada koji uključuje korišćenje stranih i lokalno neprisutnih vrsta, zahtjev iz stava 4 ovog člana mora sadržati i dozvolu za korišćenje stranih ili lokalno neprisutnih vrsta iz člana 17 ovog zakona.

Riba i drugi vodeni organizmi uzgojeni prilikom obavljanja naučno-istraživačkog rada u oblasti akvakulture ne smiju se stavljati na tržište.

Nosilac odobrenja za obavljenje naučno-istraživačkog rada u oblasti akvakulture dužan je da, u roku od šest mjeseci od završetka istraživanja, dostavi izvještaj Ministarstvu o rezultatima istraživanja sa predlogom mjera za unapređenje oblasti akvakulture.

**Uslovi za obavljanje akvakulture**

Član 10

Privrednom društvu ili preduzetniku odobriće se obavljanje djelatnosti akvakulture izdavanjem dozvole za akvakulturu (u daljem tekstu: dozvole) ako ispunjava sljedeće uslove:

1. da je upisan u CRPS za obavljanje djelatnosti akvakulture;
2. da je pribavio odgovarajuće akte u skladu sa posebnim propisima o prostornom uređenju i gradnji, posebnom propisu o vodama i posebnim propisima iz područja zaštite životne sredine i prirode;
3. da ima saglasnost Ministarstva na Projekat o tehničko-tehnološkim uslovima akvakulture sa elaboratom o ekonomskoj opravdanosti investicije (u daljem tekstu: Projekat akvakulture); i
4. da je plaćena naknada za akvakulturu iz člana 14 ovog zakona.

Nosilac dozvole za akvakulturu iz stava 1 ovog člana smije uzgajati samo vrste vodenih organizama koje su upisane u dozvolu.

**Saglasnost na Projekat akvakulture**

Član 11

Saglasnost na Projekat akvakulture izdaje Ministarstvo na osnovu podnijetog zahtjeva.

Uz zahtjev iz stava 1 ovog člana, dostavlja se:

1) Projekat akvakulture;

2) vodna akta izdata u skladu sa zakonom kojim su uređene vode;

3) skica lokacije sa ukupnom planiranom površinom uzgajališta;

4) urbanističko-tehnički uslovi za izgradnju uzgajališta, ukoliko će se uzgajalište graditi na zemljištu;

1. druga dokumentacija od značaja za Projekat akvakulture.

Ako se planira obavljanje akvakulture u zaštićenom prirodnom dobru, pored dokumentacije iz stava 2 ovog člana, uz zahtjev se dostavlja i saglasnost, odnosno mišljenje upravljača prirodnim dobrom na Projekat akvakulture.

Sadržinu Projekta akvakulture propisuje Ministarstvo.

**Dozvola za akvakulturu**

Član 12

Dozvolu iz člana 10 na zahtjev privrednog društva ili preduzetnika izdaje Ministarstvo, posebno za svako uzgajalište.

Uz zahtjev iz stava 1 ovog člana dostavlja se:

1) saglasnost Ministarstva na Projekat akvakulture;

2) vodna akta izdata u skladu sa zakonom kojim su uređene vode;

3) dokaz o procjeni uticaja na životnu sredinu za uzgoj ribe i drugih vodenih organizama, izdat u skladu sa zakonom kojim se uređuje procjena uticaja na životnu sredinu;

4) dokaz o uplati naknade za dozvolu za akvakulturu.

Ispunjenost uslova iz stava 2 ovog člana rješenjem utvrđuje Ministarstvo i izdaje dozvolu za akvakulturu.

Dozvola iz stava 1 ovog člana može se izdati najduže na period do deset godina.

U slučaju promjene podataka koji su upisani u dozvolu iz stava 1 ovog člana nosilac dozvole iz člana 10 stava 2 ovog zakona dužan je podnijeti zahtjev za upis promjene podataka u dozvoli.

Ministarstvo vodi Registar dozvola u akvakulturi u elektronskoj formi u koji se upisuju podaci o izdanoj dozvoli i sve promjene podataka.

Registar iz stava 6 ovog člana objavljuju se na internet stranici Ministarstva.

Postupak podnošenja i sadržinu zahtjeva za izdavanje dozvole sa obrazloženjem, sadržinu zahtjeva za upis promjene u dozvoli za akvakulturu, sprovođenje monitoringa na uzgajalištu od strane nosioca dozvole za akvakulturu, sadržinu dozvole kao i sadržinu i način vođenja Registra dozvola u akvakulturi propisuje Ministarstvo.

**Naknada za dozvolu za akvakulturu**

Član 13

Za izdavanje dozvole za akvakulturu iz člana 12 stava 1 ovog zakona plaća se naknada.

Visinu i način plaćanja naknade utvrđuje Vlada.

Sredstva od naknada iz stava 1 ovog člana prihod su Budžeta.

**Ukidanje dozvole za akvakulturu**

Član 14

Dozvola za akvakulturu ukida se:

1. na zahtjev uzgajivača;
2. prestankom prava stečenih na osnovu akata iz člana 10 ovog zakona;
3. u slučaju brisanja iz CRPS privrednog društva ili preduzetnika kome je dozvola izdata;
4. ako je uzgajivač prestao da obavlja djelatnost akvakulture;
5. ako uzgajivač u roku od dvije godine od dana izdavanja dozvole nije započeo proizvodnju;
6. ako uzgajivač u periodu od dvije godine uzastopno ne dostavlja podatke iz člana 29 ovog zakona;
7. ako je to u interesu zaštite i očuvanja životne sredine;
8. ako uzgajivač obavlja akvakulturu suprotno članu 10 ovog zakona;
9. ako je obavljanje akvakulture suprotno interesu zaštite i očuvanja životne sredine u Crnoj Gori ili drugoj državi u skladu sa potvrđenim međunarodnim sporazumima.

Uzgajivač kojem je ukinuta dozvola dužan je da u roku od 90 dana od dana ukidanja dozvole, ukloni uzgajanu ribu i druge vodene organizme, kao i opremu ako se uzgajalište nalazi na lokaciji pod zakupom.

Uzgajivač kojem je ukinuta dozvola nema pravo na naknadu štete i izmaklu dobit.

Zabranjeno je postavljanje uzgojnih instalacija i opreme za uzgoj bez posjedovanja dozvole za akvakulturu.

**Uslovi za utvrđivanje područja za obavljanje djelatnosti akvakulture**

Član 15

Pogodnost područja za akvakulturu, tehnologiju uzgoja i vrste riba i drugih vodenih organizama koje se mogu uzgajati u tim područjima utvrđuju se u skladu sa kriterijumima koje propisuje Ministarstvo, kao i propisima iz područja zaštite životne sredine i prirode, propisima iz područja sigurnosti plovidbe i zaštite mora od zagađenja, kao i propisima o vodama.

Utvrđena područja iz stava 1 ovog člana navode se u prostornim planovima za djelove morskog dobra, kopna i kopnenih voda.

U postupku utvrđivanja granica područja za akvakulturu iz stava 1 ovog člana može se odrediti zaštitni pojas u svrhu zaštite organizama u uzgoju.

Radi utvrđivanja pogodnosti područja iz stava 1 ovog člana za obavljanje djelatnosti akvakulture, naučno istraživačka institucijavrši istraživanja područja na način i pod uslovima koje propiše Ministarstvo.

**Korišćenje stranih i lokalno neprisutnih vrsta u akvakulturi**

Član 16

Nosiocu dozvole za akvakulturu odobriće se unos strane vrste ili prenos lokalno neprisutne vrste koja nije na listi uobičajeno korišćenih stranih i lokalno neprisutnih vrsta iz člana 24 stava 1 ovog zakona, radi njenog korišćenja u akvakulturi izdavanjem dozvole za korišćenje stranih i lokalno neprisutnih vrsta u akvakulturi.

Dozvolu iz stava 1 ovog člana, na zahtjev nosioca dozvole, izdaje Ministarstvo, ukoliko su zadovoljeni propisani uslovi zavisno od vrste premiještanja i od toga da li je odredišni objekat otvoreni ili zatvoreni objekat akvakulture, a na osnovu mišljenja Odbora iz člana 8 ovog zakona.

Odbor iz člana 8 ovog zakona daje stručno mišljenje o tome sadrži li zahtjev iz stava 2 ovog člana sve potrebne podatke na osnovu kojih se može ocijeniti i prema tome prihvatiti zahtjev, odnosno izdati dozvola iz stava 1 ovog člana.

Uz zahtjev iz stava 2 ovog člana dostavlja se i dokumentacija čiju sadržinu propisuje Ministarstvo.

**Rutinsko i nerutinsko premiještanje**

Član 17

Odbor daje mišljenje o tome je li premiještanje predloženo u zahtjevu iz člana 16 stava 2 ovog zakona rutinsko ili nerutinsko, i o tome je li prije puštanja potreban karantin ili eksperimentalno puštanje, i dostavlja svoje mišljenje Ministarstvu.

U slučaju rutinskog premiještanja, Ministarstvo može izdati dozvolu iz člana 16 stava 1 ovog zakona, pri čemu se puštanje vodenih organizama u otvorene ili zatvorene objekte akvakulture dopušta bez karantina ili eksperimentalnog puštanja.

Premiještanje iz zatvorenog objekta akvakulture u otvoreni objekat akvakulture smatra se nerutinskim premiještanjem.

Izuzetno od stava 2 ovog člana, Ministarstvo može zahtijevati da se prije puštanja vodenih organizama u otvorene sisteme akvakulture obavi početno eksperimentalno puštanje uz primjenu posebnih mjera za sprječavanje njihovog širenja i preventivnih mjera koje se temelje na mišljenju Odbora.

**Procjena rizika za životnu sredinu**

Član 18

U slučaju nerutinskog premiještanja, mora se sprovesti procjena rizika za životnu sredinu, koju sprovodi tijelo nadležno za strane i invazivne strane vrste.

Postupak procjene rizika iz stava 1 ovoga člana, koja uključuje procjenu ekološkog i genetskog rizika, propisuje Ministarstvo.

**Postupci Odbora**

Član 19

Ako Odbor smatra da je rizik koji je povezan sa predloženim premiještanjem vodenih organizama veliki ili srednji, u saradnji sa podnosiocem zahtjeva razmotriće zahtjev kako bi utvrdio postoje li postupci ili tehnologije ublažavanja rizika kojima bi se on smanjio na nivo niskog rizika.

Odbor dostavlja Ministarstvu mišljenje, detaljno opisujući nivo rizika i navodeći razloge za eventualne mjere smanjenja rizika.

Ministarstvo može izdati dozvolu u slučaju nerutinskog premiještanja jedino ako procjena rizika, uključujući i sve mjere za ublažavanje rizika, pokazuje da postoji nizak nivo rizika za životnu sredinu.

Podnosilac zahtjeva biće obaviješten o odluci o izdavanju ili odbijanju izdavanja dozvole pisanim putem najkasnije u roku šest mjeseci od datuma podnošenja potpunog zahtjeva, ne računajući vrijeme potrebno podnosiocu zahtjeva za dostavljanje dodatnih podataka, ako to od njega zahtijeva Odbor.

**Obaveze podnosioca zahtjeva**

Član 20

Za svako nerutinsko premještanje i eksperimentalno puštanje podnosilac zahtjeva sastavlja plan djelovanja u nepredvidivim okolnostima, koji odobrava Ministarstvo.

Plan iz stava 1 ovog člana uključuje, između ostalog, uklanjanje unesene vrste iz životne sredine ili smanjenje njene gustoće u slučaju nepredviđenih događaja koji imaju štetne uticaje na životnu sredinu ili autohtone populacije.

Ako nastane događaj iz stava 2 ovog člana, plan djelovanja u nepredvidivim okolnostima sprovodi se bez odlaganja.

**Nadzor otvorenih objekata akvakulture u slučaju unosa strane vrste**

Član 21

Nakon puštanja u otvorene objekte akvakulture, strane vrste se moraju nadzirati u periodu od dvije godine ili tokom cijelog generacijskog ciklusa, u zavisnosti od toga koji je period duži, kako bi se ocijenilo jesu li uticaji tačno predviđeni ili postoje dodatni ili drugačiji uticaji, uzimajući u obzir stadijum širenja ili zadržavanja vrste.

Ministarstvo odlučuje o tome hoće li nadzor obavljati podnosilac zahtjeva ili drugo tijelo.

**Ukidanje ili odbijanje izdavanja dozvole za unos strane vrste**

Član 22

Ministarstvo može u bilo kojem trenutku privremeno ili trajno ukinuti dozvolu ili odbiti izdavanje dozvole iz člana 16 stava 1 ovog zakona, ako dođe do nepredviđenih događaja sa negativnim uticajima na životnu sredinu ili autohtone populacije.

Svako ukidanje dozvole ili odbijanje izdavanja dozvole mora se zasnivati na naučnim podacima, a ako još uvijek ne postoje dovoljni naučni podaci, na načelu predostrožnosti.

**Saradnja sa susjednim državama u slučaju premiještanja**

Član 23

Ako postoji vjerovatnoća da će mogući ili poznati uticaji na životnu sredinu koji su posljedica predloženog premiještanja organizma uticati na susjedne države, Ministarstvo obavještava nadležno tijelo dotične države zajedno sa nacrtom odobrenja, memorandumom sa objašnjenjima i sažetkom procjene rizika za životnu sredinu i rokom za dostavu mišljenja od dva mjeseca.

**Lista uobičajeno korišćenih stranih i lokalno neprisutnih vrsta**

Član 24

Listu uobičajeno korišćenih stranih i lokalno neprisutnih vrsta za koje nije potrebno izdavanje dozvole za korišćenje stranih i lokalno neprisutnih vrsta u akvakulturi utvrđuje Ministarstvo.

Za strane i lokalno neprisutne vrste koje su na listi iz stava 1 ovoga člana, a koje se nisu koristile u akvakulturi na području Crne Gore prije stupanja na snagu ovoga zakona, Odbor daje mišljenje o potrebi provedbe procjene rizika, u svrhu mogućeg ograničavanja njihova korišćenja.

**Popis zatvorenih objekata akvakulture, Registar dozvola za korišćenje stranih i lokalno neprisutnih vrsta u akvakulturi i Registar unosa i prenosa**

Član 25

Ministarstvo vodi popis zatvorenih objekata akvakulture u elektronskoj formi i objavljuje ga na internet stranici Ministarstva/Direktorata za ribarstvo.

Ministarstvo vodi Registar dozvola za korišćenje stranih i lokalno neprisutnih vrsta u akvakulturi u elektronskoj formi u koji se upisuju podaci o izdatoj dozvoli za korišćenje stranih i lokalno neprisutnih vrsta i sve promjene podataka i koji se objavljuje na internet stranici Ministarstva.

Ministarstvo vodi Registar unosa i prenosa koji se objavljuje na internet stranici Ministarstva.

Na internet stranici iz stava 1 ovog člana objavljuju se informacije o pojedinostima iz svih zahtjeva za izdavanje dozvole za unošenje strane vrste ili prenošenje lokalno neprisutne vrste na propisanom obrascu.

Sadržaj popisa iz stava 1, registara iz st. 2 i 3 i obrazac iz stava 4 ovog člana propisuje Ministarstvo.

**Korišćenje autohtonih i prioritetnih vrsta u akvakulturi**

Član 26

Uzimanje iz prirode autohtonih i/ili prioritetnih vrsta određenih propisima iz područja zaštite prirode za dalje korišćenje u akvakulturi može se obavljati samo na osnovu prethodno pribavljenog dopuštenja ministarstva nadležnog za zaštitu prirode.

**Vođenje evidencije o uzgoju**

Član 27

Uzgajivači su dužni da vode evidenciju o uzgoju.

Sastavni dio evidencije o uzgoju je i evidencija o bježanju vodenih organizama.

Bježanje vodenih organizama u smislu ovog zakona podrazumijeva svaki nekontrolisani izlazak vodenih organizama iz uzgajališta ili bilo kojeg njegovog dijela.

Uzgajivači su dužni da evidenciju iz stava 1 ovog člana vode tačno i ažurno i dostavljaju Ministarstvu mjesečno, najkasnije do 15. u mjesecu za prethodni mjesec.

Obrazac, sadržinu i način vođenja i dostavljanja evidencije iz stava 1 ovog člana propisuje Ministarstvo.

**Statistički podaci o akvakulturi**

Član 28

Nosioci dozvole za akvakulturu iz člana 10 stav 2 ovog zakona dužni su da Ministarstvu u roku od tri mjeseca od završetka referentne kalendarske godine dostave tačne statističke podatke o akvakulturi u elektronskoj formi i na propisan način.

Izuzetno od stava 1 ovog člana, dio statističkih podataka dostavlja se tokom referentne kalendarske godine.

Obuhvat i način dostavljanja podataka iz stava 1 ovog člana propisuje Ministarstvo.

**Prikupljanje podataka o akvakulturi**

Član 29

Ministarstvo donosi Godišnji plan prikupljanja podataka u ribarstvu, uključujući prikupljanje podataka u akvakulturi i objavljuje na svojoj internet stranici.

Za potrebe prikupljanja socio-ekonomskih podataka u akvakulturi u okviru sprovođenja Godišnjeg plana prikupljanja podataka u ribarstvu iz stava 1 ovog člana, nosioci dozvole dužni su Ministarstvu na propisanim obrascima i u propisanom roku dostavljati tačne i potpune knjigovodstvene i druge podatke o finansijskim i poslovnim aktivnostima u akvakulturi.

Oblik, sadržaj, način dostavljanja, kao i rokove dostavljanja obrazaca iz stava 2 ovog člana propisuje Ministarstvo.

**Drugi podaci**

Član 30

U svrhu prikupljanja podataka u akvakulturi, osim podataka propisanih ovim zakonom, nosioci dozvole dužni su na zahtjev Ministarstvu dostaviti i druge podatke koje su obavezni voditi u skladu sa drugim propisima.

Ministarstvo od drugih nadležnih tijela može zatražiti službene evidencije vezane za akvakulturu koje se vode u skladu sa posebnim propisima.

**Organska proizvodnja u akvakulturi**

Član 31

Organska proizvodnja u akvakulturi i označavanje organskih proizvoda akvakulture uređuje se posebnim propisom kojim se uređuje organska proizvodnja.

**Plovila u akvakulturi**

Član 32

Sva plovila koja se koriste u akvakulturi moraju biti upisana u Registar plovila u akvakulturi kojeg vodi Ministarstvo u elektonskoj formi.

Odobrenje za upis plovila u Registar plovila u akvakulturi na zahtjev nosioca dozvole izdaje Ministarstvo.

Sadržinu zahtjeva, sadržinu odobrenja i sadržinu Registra plovila u akvakulturi propisuje Ministarstvo.

**Međunarodna saradnja u akvakulturi**

Član 33

Ministarstvo je nadležno za uspostavljanje i sprovođenje međunarodne saradnje u akvakulturi kroz učestvovanje u međunarodnim organizacijama, međunarodnim projektima ili kroz bilateralnu saradnju.

Uspostavljanje i sprovođenje međunarodne saradnje iz stava 1 ovog člana finansira se iz budžeta Crne Gore.

**Podrške u akvakulturi**

Član 34

Iz Budžeta Crne Gore obezbjeđuju se sredstva za izradu mjera politike ribarstva, uključujući akvakulturu, i mjera koje se odnose na organizaciju tržišta proizvoda ribarstva i proizvoda akvakulture.

**STAVLJANJE NA TRŽIŠTE PROIZVODA AKVAKULTURE**

**Zajednički tržišni standardi**

Član 35

Privredni subjekti u svim fazama lanca snabdijevanja odgovorni za otkup, prodaju, skladištenje ili prevoz serija proizvoda akvakulture moraju dokazati da proizvodi, prema potrebi, ispunjavaju zajedničke tržišne standarde u skladu sa posebnim propisom.

**Serija ili lot**

Član 36

Ne dovodeći u pitanje zahtjeve u pogledu sljedljivosti utvrđene propisima o hrani, privredni subjekti razvrstavaju proizvode akvakulture u serije.

Oznake serije proizvoda akvakulture i način označavanja propisuje Ministarstvo.

Serija proizvoda akvakulture sadrži proizvode akvakulture od samo jedne vrste sa jedne proizvodne jedinice u akvakulturi i koje su na isti način prezentovane.

**Sljedljivost**

Član 37

Proizvodi akvakulture moraju biti sljedljivi u svim fazama proizvodnje, prerade i distribucije, od faze izlova do faze maloprodaje.

Serije proizvoda akvakulture koje se stavljaju na raspolaganje na tržištu ili će vjerovatno biti stavljene na raspolaganje na tržištu moraju biti označene na odgovarajući način, kako bi se osigurala sljedljivost svake serije.

Podaci o sljedljivosti moraju se dati na raspolaganje inspekciji na osnovu zahtjeva.

Član 36 ne odnosi se na direktnu prodaju do 10 kg dnevno po krajnjem potrošaču koja se prodaju direktno iz proizvodne jedinice u akvakulturi za ličnu potrošnju.

Način označavanja proizvoda akvakulture iz stava 2 ovog člana propisuje Ministarstvo.

**UPRAVNI I INSPEKCIJSKI NADZOR U AKVAKULTURI**

**Upravni nadzor**

Član 38

Upravni nadzor nad sprovođenjem odredbi ovog Zakona i propisa donesenih na osnovu njega obavlja Ministarstvo.

**INSPEKCIJSKI NADZOR**

**Osobe koje obavljaju inspekcijski nadzor**

Član 39

Inspekcijski nadzor nad sprovođenjem odredbi ovog zakona i propisa donesenih na osnovu njega obavljaju:

a) inspektori za ribarstvo (u daljem tekstu: inspektori);

b) poljoprivredni inspektori;

c) veterinarski inspektori u dijelu koji se odnosi na sljedljivost proizvoda akvakulture.

**Inspekcija u okviru međunarodno preuzetih obaveza**

Član 40

Ministarstvo ovlašćuje inspektore koji učestvuju u sprovođenju nadzora i kontrole u dijelu koji se odnosi na akvakulturu u okviru međunarodnih ugovora kojih je Crna Gora potpisnica.

**Popis inspektora za kontrolu**

Član 41

Ministarstvo vodi i ažurira popis inspektora za kontrolu akvakulture odgovornih za obavljanje inspekcijskih pregleda.

**Obavljanje inspekcijskih pregleda**

Član 42

Inspektori obavljaju inspekcijske preglede na nediskriminišući način na uzgajalištima, uz obalu, u lukama i na iskrcajnim mjestima, tokom prevoza, u objektima za preradu i duž cijelog lanca snabdijevanja proizvodima akvakulture.

Inspektori provjeravaju usklađenost sa ovim zakonom, a posebno provjeravaju zakonitost proizvoda akvakulture koji se zadržavaju na uzgajalištu, plovilu, koji se skladište, prevoze, prekrcavaju, premiještaju, iskrcavaju, prerađuju ili stavljaju na tržište, kao i tačnost pratećih dokumenata;

Inspektori mogu pregledati sve relevantne prostore, palube na plovilima, izlovljene proizvode akvakulture, opremu, skladišne prostore i ambalaže u kojima se nalaze proizvodi akvakulture, kao i sve relevantne dokumente za koje smatraju da ih je potrebno pregledati kako bi se provjerila usklađenost sa zakonom.

U sprovođenju inspekcijskog nadzora inspektori su ovlašćeni fotografisati ili snimati lica, prostore, ribolovne alate i sve ostale prostore i sredstva koja su predmet inspekcijskog nadzora.

Pod poslovnim prostorijama, u smislu ovog zakona, podrazumijevaju se uzgojne instalacije, plovila u akvakulturi i stambene prostorije prijavljene kao poslovni prostor i druge prostorije, prevozna sredstva i slično, u kojima nadzirano pravno lice obavlja poslovnu djelatnost.

Inspektor i ovlašćene osobe su ovlašćeni u postupku nadzora zatražiti i pregledati isprave na osnovu kojih se može utvrditi identitet lica (lična karta, pasoš i sl.), a lica koja podliježu nadzoru i lica zatečena na mjestu nadzora dužna su na zahtjev inspektora dati takvu ispravu na uvid.

U skladu sa posebnim propisom inspektori mogu ispitivati lica za koja se smatra da imaju informacije o pitanjima koja su predmet inspekcijskog pregleda.

Inspektori obavljaju inspekcijske preglede na način kojim u najvećoj mogućoj mjeri sprječavaju svako smanjenje kvaliteta proizvoda akvakulture, smetnje u obavljanju uzgoja, prevoza, skladištenja, prerade i stavljanja na tržište.

Inspektori obavljaju inspekcijske nadzore bez prethodne najave.

Izuzetno od stava 9 ovog člana, o početku obavljanja inspekcijskog nadzora inspektor može obavijestiti nadzirani subjekat ako smatra da se time neće umanjiti efikasnost inspekcijskog nadzora.

Inspekcijski nadzor obavlja se nadzorom.

O obavljenom nadzoru sastavlja se zapisnik.

Sadržinu i izgled obrasca zapisnika propisuje Ministarstvo.

**Evidencija o obavljenim nadzorima i poduzetim mjerama**

Član 43

O obavljenim inspekcijskim nadzorima i preduzetim mjerama inspektori vode evidenciju u elektronskom obliku.

Sadržinu, oblik i način vođenja evidencije inspekcijskih nadzora i preduzetih mjera propisuje Ministarstvo.

**Prava i obaveze inspektora**

Član 44

U slučaju sumnje na prekršaj na osnovu ovog zakona, inspektori su ovlašćeni da:

1. narede zabranu obavljanja djelatnosti;
2. narede otklanjanje utvrđenih nedostataka i odrede primjereni rok za njihovo otklanjanje;
3. zabrane stavljanje na tržište ili narede povlačenje sa tržišta proizvoda akvakulture;
4. odrede mjeru opreza privremene obustave djelatnosti u skladu sa posebnimm propisom koji reguliše prekršaje;
5. utvrde da li privredno društvo ili preduzetnik djelimično ili u potpunosti ispunjava uslove propisane ovim zakonom;
6. podnesu nadležnom tijelu prijavu zbog kaznenog djela;
7. izdaju prekršajni nalog;
8. naplate novčanu kaznu na mjestu učinjenog prekršaja.

**Postupak sa oduzetim predmetima u prekršajnom postupku/plombiranje**

Član 45

Inspektori mogu privremeno oduzeti proizvode akvakulture, i opremu, kao i druge predmete kojima je učinjen prekršaj u skladu sa odredbama kojima se uređuje postupak oduzimanja.

Inspektori mogu staviti plombu na alate, opremu, prevozno sredstvo i/ili skladišni prostor sa ciljem naknadne kontrole u odredišnom objektu.

Svaka plomba je označena serijskim brojem.

Postupak plombiranja i postupak sa privremeno oduzetim proizvodima akvakulture, alatima i opremom, drugim predmetima kojima je učinjen prekršaj, kao i obrazac potvrde o oduzetim predmetima propisuje Ministarstvo.

**Obaveze subjekata**

Član 46

Subjekat nadzora dužan je da:

* 1. pomaže i sarađuje sa inspektorom u obavljanju njegovih dužnosti u vezi sa inspekcijskim pregledom;
	2. olakša siguran pristup uzgajalištu, plovilu, kao i njegovim skladištima, prevoznim sredstvima ili skladišnim prostorijama u kojima se proizvodi akvakulture skladište, prerađuju ili stavljaju na tržište;
	3. garantuju sigurnost službenim licima;
	4. ne zastrašuju i ne sprječavaju niti ometaju inspektore u obavljanju službenih dužnosti.

**Službena legitimacija inspekcije**

Član 47

Inspektori službenom legitimacijom dokazuju službeno svojstvo, identitet i ovlašćenja.

**Plan rada inspekcija u akvakulturi**

Član 48

Godišnji plan inspekcijskih nadzora u akvakulturi kao dio Godišnjeg plana inspekcijskih nadzora u ribarstvu donosi Ministarstvo.

Godišnji plan iz stava 1 ovog člana sadrži aktivnosti svih inspekcija.

Godišnji plan iz stava 1 ovog člana zasniva se na procjeni rizika i ažurira se jednom godišnje, ako je to potrebno, posebno uzimajući u obzir novodonešene mjere čuvanja i kontrole i sve dodatne podatke.

**Kaznene odredbe**

Član 49

Novčanom kaznom u iznosu od 1.000,00 eura do 20.000,00 eura kazniće se za prekršaj pravno lice ako:

1. obavlja djelatnost akvakulture bez dozvole (član 10 stav 1);

2. koristi u akvakulturi vrste vodenih organizama koje nisu upisane u dozvolu (član 10 stav 2)

3. koristi u akvakulturi strane i/ili lokalno neprisutne vrste koje nisu na listi iz člana 24 stav 1 ovog zakona bez dozvole (član 16 stav 1);

4. uzima iz prirode za dalje korišćenje u akvakulturi autohtone i/ili prioritetne vrste bez prethodno pribavljenog dopuštenja ministarstva nadležnog za zaštitu prirode (član 26);

5. ne dostavi u roku od tri mjeseca od završetka referentne kalendarske godine statističke podatke o akvakulturi i/ili dio statističkih podataka koji se dostavljaju tokom referentne kalendarske godine (član 28 stav 1 i 2);

6. ne dostavi na propisanim obrascima i u propisanom roku tačne i potpune knjigovodstvene i druge podatke o finansijskim i poslovnim aktivnostima u akvakulturi (član 29 stav 2);

7. ne dostavi na zahtjev Ministarstva i druge podatke koje je obavezno voditi u skladu sa drugim propisima (član 30 stav 1);

8. ne dopusti obavljanje inspekcijskog nadzora (član 46 stav 1 tačka 1);

9. ne obezbeđuje sigurnost službenih lica kao i da sa njima aktivno ne sarađuje i ne pomaže pri izvršavanju njihovih inspekcijskih zadataka (član 46 stav 1 tačka 3);

10. onemogućava, zastrašuje ili ometa službena lica u obavljanju njihovih dužnosti (član 46 stav 1 tačka 4);

11. koristi plovilo u akvakulturi koje nije upisamo u Registar plovila u akvakulturi (član 32 stav 1). ovog Zakona.

Novčanom kaznom u iznosu od 500,00 do 10.000,00 eura kazniće se za prekršaj iz stava 1 ovog člana i odgovorno lice u privrednom društvu.

Novčanom kaznom u iznosu od 800,00 do 3.000,00 eura eura kazniće se za prekršaj iz stava 1 ovog člana preduzetnik.

Novčanom kaznom u iznosu od 500,00 do 2000,00 eura kaznit će se za prekršaj iz stava 1 ovog člana fizičko lice.

Član 50

Novčanom kaznom u iznosu od 500,00 eura do 13.000,00 eura kazniće se za prekršaj pravno lice ako:

1. ne dostavi u roku od tri mjeseca od završetka referentne kalendarske godine statističke podatke o akvakulturi i/ili dio statističkih podataka koji se dostavljaju tokom referentne kalendarske godine (član 28 stav 1 i 2);
2. ne dostavi na propisanim obrascima i u propisanom roku tačne i potpune knjigovodstvene i druge podatke o finansijskim i poslovnim aktivnostima u akvakulturi (član 29 stav 2);
3. ne dostavi na zahtjev Ministarstva i druge podatke koje je obavezno voditi (član 30 stav1)
4. koristi plovilo u akvakulturi koje nije upisano u Registar plovila u akvakulturi (član 32 stav 1) ovog Zakona.

Novčanom kaznom u iznosu od 150,00 eura do 2.000,00 eura kazniće se za prekršaj iz stava 1 ovog člana i odgovorno lice u privrednom društvu.

Novčanom kaznom u iznosu od 300,00 eura do 1.000,00 eura kazniće se za prekršaj iz stava 1 ovog člana preduzetnik.

Član 51

Novčanom kaznom u iznosu 400,00 do 2.000,00 eura kazniće se za prekršaj pravno lice ako:

* + - 1. ne osigura sljedljivost pošiljke proizvoda akvakulture u svim fazama proizvodnje, prerade i distribucije, od izlova ili sakupljanja do maloprodaje (član 37 stav 1);
			2. proizvode akvakulture ne označi na odgovarajući način kako bi se osigurala sljedivost svake serije (član 37 stav 2);
			3. za sve serije proizvoda akvakulture nisu zadovoljeni minimalni zahtjevi u pogledu označavanja i potrebnih podataka (član 36 stav 1).

Novčanom kaznom u iznosu od 75,00 do 2000,00 eura kazniće se za prekršaj iz stava 1 ovog člana i odgovorno lice u privrednom društvu.

Novčanom kaznom u iznosu od 75,00 do 2000,00 eura kazniće se za prekršaj iz stava 1 ovog člana preduzetnik.

Novčanom kaznom u iznosu od 75,00 do 400,00 eura kaznit će se za prekršaj iz stava 1 . ovog člana fizičko lice.

**PRELAZNE I ZAVRŠNE ODREDBE**

**Prestanak važenja**

Član 52

Danom stupanja na snagu ovog zakona prestaje da važi Zakon o morskom ribarstvu i marikulturi (Sl. list Crne Gore, br. 56/09, 47/15) i Zakon o slatkovodnom ribarstvu i akvakulturi (Sl. list Crne Gore, br. 17/18).

**Stupanje na snagu**

Član 53

Ovaj zakon stupa na snagu osmog dana od dana objavljivanja u „Službenom listu Crne Gore".